РЕШЕНИЕ 2008/605/ОВППС НА СЪВЕТА
от 22 юли 2008 година
за прилагане на Обща позиция 2004/161/ОВППС за подновяване на ограничителните мерки срещу Зимбабве
СЪВЕТЪТ НА ЕВРОПЕЙСКИЯ СЪЮЗ,
като взе предвид Обща позиция 2004/161/ОВППС (1) и по-специално член 6 от нея, във връзка с член 23, параграф 2 от Договора за Европейския съюз,
като има предвид, че:
(1)
Чрез Обща позиция 2004/161/ОВППС Съветът прие мерки, чиято цел по-конкретно е да се предотврати влизането или транзитното преминаване през територията на държавите-членки на физическите лица, които участват в дейности, сериозно нарушаващи демокрацията, зачитането на правата на човека и правовата държава в Зимбабве, както и да се замразят средствата и икономическите ресурси, които принадлежат на членове на правителството на Зимбабве и на всички физически или юридически лица, образувания или организации, свързани с тях, изброени в списък в приложението към Обща позиция 2004/161/ОВППС.
(2)
В резултат на организираните и извършените от властите на Зимбабве актове на насилие по време на кампанията за президентски избори през 2008 г., които в крайна сметка превърнаха тези избори в отказ от демокрация, следва да се добавят имената на някои лица и образувания в списъка, даден в приложението към Обща позиция 2004/161/ОВППС. Освен че са извършили дейности, които сериозно нарушават демокрацията, правата на човека и правовата държава в Зимбабве, тези лица и образувания са свързани с управляващия режим чрез своите длъжности или следва да се считат за свързани с управляващия режим поради участието им във или подбуждане от тяхна страна на актовете на насилие, организирани и извършени от властите в Зимбабве,
РЕШИ:
Член 1
Лицата и образуванията, включени в приложението към настоящото решение, се добавят към списъка в приложението към Обща позиция 2004/161/ОВППС.
Член 2
Настоящото решение поражда действие от датата на неговото приемане.
Член 3
Настоящото решение се публикува в Официален вестник на Европейския съюз.
Съставено в Брюксел на 22 юли 2008 година.